32006D0360
L 134/34
JURNALUL OFÍCIAL AL UNIUNII EUROPENE
DECIZIA COMISIEI
din 28 februarie 2006
de modificare a anexei II la Decizia 79/542/CEE a Consiliului în ceea ce privește intrările referitoare la Brazilia, Serbia și Muntenegru
[notificată cu numărul C(2006) 579]
(Text cu relevanță pentru SEE)
(2006/360/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special teza introductivă de la articolul 8, articolul 8 alineatul (1) primul paragraf și articolul 8 alineatul (4),
întrucât:
(1)
Partea 1 din anexele I și II la Decizia 79/542/CEE a Consiliului din 21 decembrie 1979 privind întocmirea listei țărilor terțe sau a părților de țări terțe și de stabilire a condițiilor de sănătate animală, a condițiilor de sănătate și certificarea sanitar-veterinară necesare pentru importul în Comunitate de anumite animale vii și de carne proaspătă provenită de la acestea (2) stabilește o listă a țărilor terțe și a părților din țările terțe din care statele membre sunt autorizate să importe anumite animale vii și carne proaspătă provenită de la acestea.
(2)
Decizia 2005/432/CE a Comisiei din 3 iunie 2005 de stabilire a condițiilor de sănătate animală și publică, precum și a modelelor de certificate pentru importul de produse din carne destinate consumului uman provenind din țări terțe și de abrogare a Deciziilor 97/41/CE, 97/221/CE și 97/222/CE (3) stabilește lista țărilor terțe și a părților de țări terțe din care se autorizează importurile de produse din carne. Această decizie prevede, de asemenea, modelele de certificate de sănătate publică și animală și normele privind tratamentele necesare pentru produsele în cauză.
(3)
În urma apariției unor focare de febră aftoasă în Brazilia, Decizia 79/542/CEE a fost modificată prin Decizia 2005/753/CE a Comisiei (4): anexa II partea I la Decizia 79/542/CEE a fost modificată, iar importurile de carne dezosată din specia bovină provenită din statele Mato Grosso do Sul, Paraná și Sao Paulo au fost suspendate.
(4)
Din motive de claritate, coerență și transparență, în ceea ce privește regionalizarea prevăzută prin Decizia 79/542/CEE pentru carnea proaspătă și prin Decizia 2005/432/CE pentru produsele din carne, ar trebui să se modifice anumite descrieri de teritorii regionalizate și anumite restricții temporare aplicabile Braziliei.
(5)
De asemenea, Serbia și Muntenegru sunt republici care constituie teritorii vamale distincte și care formează o uniune statală; prin urmare, acestea ar trebui să apară separat pe lista țărilor terțe și a părților de țări terțe din care sunt autorizate importurile de produse din carne.
(6)
Prin urmare, Decizia 79/542/CEE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa II partea I la Decizia 79/542/CEE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 28 februarie 2006.